Salaspilio stadionas

Salaspilio stadionas (latv. Salaspils stadions; Salaspils sporta skolas stadions) – futbolo stadionas Salaspilyje, Latvijoje. Daugiausiai naudojamas futbolo varžyboms. Sėdimų vietų skaičius iki rekonstrukcijos – 648. Nuo 2021 m. talpina tūkstantį žiūrovų. Stadionas atitinka FIFA reikalavimus. Stadioną prižiūri ir tvarko Salaspilio vaikų sporto mokykla. Adresas: Rudzu iela 2, Salaspilis. Stadione yra sintetinio futbolo aikštė, 8 lengvosios atletikos trasos (420 metrų ilgio), lengvosios atletikos sektoriai. Istorija Stadionas pradėtas statyti 2006 m., o pabaigtas ir atidarytas 2008 m. birželio 27 d. Jo statyba kainavo 1,5 mln latų. 2009 m. aukščiausioje lygoje rungtyniavęs futbolo klubas „Daugava Rīga“, dabartinis FK RFS, čia sužaidė dalį savo namų rungtynių. 2018 m. Salaspilio savivaldybės taryba ir Latvijos futbolo federacija susitarė dėl futbolo aikštės modernizavimo, kuris leistų įkurti aukšto lygio FIFA reikalavimus atitinkantį stadioną. Futbolo federacijos lėšomis išklota nauja ir moderni dirbtinė danga, o savivaldybė vykdė stambaus mąsto stadiono infrastruktūros tobulinimo darbus, prisiimdama didžiausią finansavimo naštą. Pakabinti LED šviestuvai, atnaujintos sėdimos vietos žiūrovams, atlikti dažymo ir kiti darbai. Jei anksčiau stadione buvo galima sportuoti tik dieną, tai dabar gali vykti varžybos neatsižvelgiant į paros metą. Stadiono apšvietimui skirtos LED technologijos sunaudoja žymiai mažiau elektros energijos. „Super Nova“ klubas paskelbė, kad 2022 m. Virsliga sezone namų rungtynės žais Salaspilio miesto stadione. Šaltiniai Nuorodos Salaspilio stadionas salaspilssporto.lv Salaspilio stadionas Archyvuota kopija 2022-01-29 iš Wayback Machine projekto. europlan-online.de Salaspilio stadionas SOCCERWAY